Tgħallem kif l-UE qed tgħin fit-tiswir ta' trasformazzjoni diġitali fl-Ewropa għall-benefiċċju taċ-ċittadini, il-kumpaniji u l-ambjent. It-trasformazzjoni diġitali hija fost l-ogħla prijoritajiet tal-UE . Il-Parlament Ewropew qed jgħin biex jissawru l-politiki li se jsaħħu l-kapaċitajiet tal-Ewropa f'teknoloġiji diġitali ġodda, jiftħu opportunitajiet ġodda għall-intrapriżi u l-konsumaturi, jappoġġjaw it-tranżizzjoni ekoloġika tal-UE u jiksbu n-newtralità mil-lat tal-klima sal-2050 , jappoġġjaw il-ħiliet diġitali taċ-ċittadini u t-taħriġ għall-ħaddiema, u jgħinu jiddiġitalizzaw is-servizzi pubbliċi, filwaqt li jiżguraw ir-rispett tad-drittijiet u l-valuri bażiċi. F'April, il-Parlament ivvota fuq ir-rapport bit-titolu "Insawru l-futur diġitali tal-Ewropa" , li jistieden lill-Kummissjoni biex tkompli tindirizza l-isfidi minħabba t-tranżizzjoni diġitali, speċjalment biex tikseb vantaġġ minn opportunitajiet tas-suq uniku diġitali u ttejjeb l-użu tal-IA. X'inhi t-trasformazzjoni diġitali? It-trasformazzjoni diġitali hija l-integrazzjoni tat-teknoloġiji diġitali minn kumpaniji u l-impatt tat-teknoloġiji fuq is-soċjetà. Il-pjattaformi diġitali, l-Internet tal-Oġġetti, il-cloud computing u l-intelliġenza artifiċjali huma fost it-teknoloġiji li jaffettwaw … … setturi mit-trasport sal-enerġija, l-agroalimentazzjoni, it-telekomunikazzjoni, is-servizzi finanzjarji, il-produzzjoni fil-fabbrika u l-kura tas-saħħa, u t-trasformazzjoni ta' ħajjet in-nies. It-teknoloġiji jistgħu jgħinu biex jottimmizzaw il-produzzjoni, inaqqsu l-emissjonijiet u l-iskart, jagħtu spinta lill-vantaġġi kompetittivi tal-kumpaniji u biex jitwasslu servizzi u prodotti ġodda għall-konsumaturi. Il-finanzjament tal-prijoritajiet diġitali tal-UE L-aspett diġitali jaqdi rwol essenzjali fil-politiki kollha tal-UE. Il-kriżi tal-COVID-19 aċċentwat il-bżonn għal rispons iċċentrat fuq il-futur li jkun ta' benefiċċju għas-soċjetà u għall-kompetittività fit-tul. Is-soluzzjonijiet diġitali jippreżentaw opportunitajiet importanti u huma essenzjali biex jiġi garantit l-irkupru tal-Ewropa u l-pożizzjoni kompetittiva tagħha fl-ekonomija globali. Il-pjan tal-UE għall-irkupru ekonomiku jirrikjedi li l-Istati Membri jallokaw mill-anqas 20% tal-€672.5 biljun tal-Faċilità għall-Irkupru u r-Reżiljenza għat-tranżizzjoni diġitali. Programmi ta' investiment bħal Orizzont Ewropa, li huwa ċċentrat fuq ir-riċerka u l-innovazzjoni u l-Faċilità Nikkollegaw l-Ewropa , li hija ċċentrata fuq l-infrastruttura, ukoll jallokaw ammonti sostanzjali għall-avvanzi diġitali. Filwaqt li l-politika ġenerali tal-UE hija li tapprova miri diġitali fil-programmi kollha, xi programmi ta' investiment u regoli ġodda huma mmirati speċifikatament biex jiksbuhom. Il-Programm Ewropa Diġitali F'April, il-Parlament ivvota fil-plenarja dwar il-Programm Ewropa Diġitali , l-ewwel strument finanzjarju tal-UE li hu ffokat b'mod speċifiku fuq it-twassil tat-teknoloġija lin-negozji u liċ-ċittadini. Huwa għandu l-għan li jinvesti fl-infrastruttura diġitali sabiex it-teknoloġiji strateġiċi jkunu jistgħu jagħtu spinta lill-kompetittività tal-Ewropa, it-tranżizzjoni ekoloġika u l-iżgurar tas-sovranità teknoloġika. Se jinvesti €7.5 biljun f'ħames oqsma: is-supercomputing (€2.2 biljun), l-IA (€2 biljun), iċ-ċibersigurtà (€1.6 biljun), il-ħiliet diġitali avvanzati (€577 miljun), u l-iżgurar ta' użu wiesa' tat-teknoloġiji diġitali fl-ekonomija u s-soċjetà kollha (€1 biljun). Is-sikurezza online u l-ekonomija tal-pjattaformi Il-pjattaformi online huma parti importanti tal-ekonomija u ta' ħajjet in-nies. Huma jippreżentaw opportunitajiet enormi bħala swieq, u huma kanali ta' komunikazzjoni importanti. Madankollu, hemm ukoll sfidi sinifikanti. L-UE qed taħdem fuq leġiżlazzjoni ġdida dwar is-Servizzi Diġitali , li għandha l-għan li trawwem il-kompetittività, l-innovazzjoni u t-tkabbir filwaqt li ssaħħaħ is-sigurtà online, tindirizza l-kontenut illegali , u tiżgura l-protezzjoni tal-libertà tal-espressjoni, il-libertà tal-istampa u d-demokrazija . Aqra aktar dwar għaliex l-UE trid tirregola l-ekonomija tal-pjattaformi . Fost il-miżuri li jiżguraw is-sikurezza online, f'April, il-Parlament qed jivvota dwar regoli ġodda biex jipprevjeni t-tixrid ta' kontenut terroristiku online . Il-Membri tal-PE qed jikkunsidraw ukoll regoli dwar ċentru Ewropew ġdid għaċ-ċibersigurtà . L-Intelliġenza Artifiċjali u l-Istrateġija dwar id-Data L-IA tista' tkun ta' benefiċċju għall-persuni permezz ta' kura tas-saħħa mtejba, karozzi aktar sikuri u servizzi mfassla apposta. Tista' ttejjeb il-proċessi ta' produzzjoni u ġġib vantaġġ kompetittiv għan-negozji Ewropej, inkluż f'setturi fejn il-kumpaniji tal-UE diġà jokkupaw pożizzjonijiet b'saħħithom: l-ekonomija ekoloġika u ċirkolari, il-makkinarju, il-biedja, it-turiżmu… Sabiex jiġi żgurat li l-Ewropa tagħmel l-aħjar użu mill-possibbiltajiet tal-IA, il-Membri tal-PE enfasizzaw il-ħtieġa għal leġiżlazzjoni tal-IA ċċentrata fuq il-bniedem, li għandha l-għan li tistabbilixxi qafas tal-IA li jkun affidabbli, timplimenta standards etiċi, tappoġġja l-impjiegi, tgħin fil-bini ta' "IA magħmula fl-Ewropa" kompetittiva u tinfluwenza l-istandards globali. Il-Kummissjoni ppreżentat il-proposta tagħha għal regolament dwar l-IA fil-21 ta' April 2021. Aqra aktar dwar kif il-Membri tal-PE jridu jirregolaw l-IA . Is-suċċess tal-iżvilupp tal-IA fl-Ewropa jiddependi ħafna fuq strateġija Ewropea tad-data ta' suċċess. Il-Parlament saħaq fuq il-potenzjal tad-data industrijali u pubblika għall-kumpaniji u r-riċerkaturi tal-UE u appella għal spazji tad-data Ewropej, infrastruttura tal-big data u leġiżlazzjoni li se jikkontribwixxu għall-affidabbiltà. Aktar dwar dak li l-Parlament irid għall-istrateġija Ewropea dwar id-data . Il-ħiliet diġitali u l-edukazzjoni Il-pandemija wriet l-importanza tal-ħiliet diġitali għax-xogħol u l-interazzjonijiet, iżda ssottolinjat ukoll id-distakk fil-ħiliet diġitali u l-ħtieġa li tiżdied l-edukazzjoni diġitali. Il-Parlament irid li l-aġenda Ewropea għall-ħiliet tiżgura li ċ-ċittadini u n-negozji jkunu jistgħu jieħdu vantaġġ sħiħ mill-avvanzi teknoloġiċi. Ċifra widget: 42% taċ-ċittadini tal-UE m'għandhomx ħiliet diġitali bażiċi. Iċċekkja wkoll leġiżlazzjoni biex jitnaqqas l-iskart elettroniku regoli ġodda biex jiġi faċilitat il-crowdfunding fl-UE il-proċeduri leġiżlattivi diġitali kollha li qed jitħejjew Aktar dwar il-politiki diġitali tal-Ewropa Ewropa lesta għall-era diġitali (Kummissjoni Ewropea) Il-Kumpass Diġitali tal-Ewropa (proposta tal-KE) Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF